Ľ. Mušková, poslankyňa: (2005-06-22):
Návrh novely zákona predkladá zavedenie nového pojmu príplatku k príspevku, ktorý sa poskytuje pri narodení prvého dieťaťa. Výška pri príplatku by mala predstavovať sumu 6 000 korún, to znamená, že k existujúcemu príspevku, ktorý sa dáva dnes 4 320 korún a  tento príspevok sa dnes poskytuje plošne všetkým deťom, by sa oprávnenej osobe poskytol v prípade narodenia prvého dieťaťa plus spomínaných 6 000 korún, čo je spolu 10 320 korún. Podľa štatistických údajov Slovensko sa začína priraďovať k štátom, ktoré vymierajú. Pretrvávajúca tendencia znižovania pôrodnosti je určite zapríčinená mnohými faktormi, ale jedným z najpodstatnejších je zlá ekonomická situácia, ktorá postihuje vo zvýšenej miere práve mladých ľudí a mladé rodiny. Práve z ekonomických dôvodov je rozhodovanie o založení rodiny čoraz častejšie odkladané na neskorší vek. Mnohí mladí ľudia, ak aj vstúpia do manželstva, nechcú mať deti hneď, často je vek počatia prvého dieťaťa až po 30. roku veku matky, čo z lekárskeho hľadiska nie je najvhodnejšie. Zvýšenie veku prvorodičiek často spôsobuje, že rodina zostáva iba pri jednom dieťati, čo je príčinou nezabezpečenia stabilnej reprodukcie občanov v Slovenskej republike. Pokles pôrodnosti od roku 1979 po rok 2004 dokumentuje tabuľka v dôvodovej správe predloženého návrhu zákona. Problém, ktorý som načrtla, samozrejme, komplexne môže riešiť iba vláda Slovenskej republiky. Predstavitelia štátu sú tí, ktorí by mali vytvárať priaznivé spoločenské, ekonomické a materiálne podmienky, aby mladí ľudia mohli realizovať svoju prirodzenú túžbu založiť si rodinu. K opätovnému predloženiu návrhu zákona na zvýšenie finančného príspevku pri narodení prvého dieťaťa pristupujeme aj z dôvodu, že naďalej pretrváva neúnosný stav, keď je štát dlžníkom voči rodinám s malými deťmi. Nejde pritom len o pomyselnú mravnú povinnosť štátu starať sa o najbezbrannejších, ale o faktický stav veci. Ako som už upozornila minule, napriek deklarovaným tvrdeniam o štedrosti štátu pri poskytovaní príspevku na deti a úľavy na dani pre pracujúceho rodiča, faktický stav je taký, že prídavky na deti neplatí štát rodinám s deťmi, ale prídavky na deti platia rodičia štátu, a to formou DPH za tovary, ktoré sú nútení dieťaťu kúpiť. Toto tvrdenie som doložila minule absolútne podrobnou analýzou nutných nákladov v prvom roku života dieťaťa vyčíslením DPH z týchto nákladov a porovnaním s prídavkami, ktoré na dieťa prispieva štát. Na občerstvenie pamäti uvádzam aspoň najpodstatnejšie údaje z predloženej analýzy. Nutné náklady na prvý rok života dieťaťa počnúc položkou 6 000 korún za ten najlacnejší kočík na trhu až po 14 000 Sk za jednorazové plienky či 20 000 Sk korún za výživu pre dieťa predstavujú spolu zhruba 80 000 Sk za rok, z čoho rodičia odvádzajú štátu DPH vo výške zhruba 15 000 Sk. Prídavky na deti a úľava na dani pre rodiča v súčasnosti predstavuje 900 korún krát 12 mesiacov je 13 800 korún. Z toho vyplýva, že rozdiel financií zaplatených vo forme DPH štátu a finančného príspevku poskytnutého na dieťa predstavuje za prvý rok života dieťaťa zhruba 1 200 Sk v neprospech rodiča. To som však započítala len najnutnejšie výdavky. K nim pribúdajú aj ďalšie, ktoré teoreticky nutné nie sú, ale prakticky áno, počnúc položkami na výživu a oblečenie pre tehotnú matku cez hračky až po minule nezarátaný trebárs 3 700-korunový doplatok za šetrnejšiu vakcínu povinného očkovania s menšími okamžitými vedľajšími účinkami. Tieto spolu predstavujú takmer 17 000 Sk, z čoho DPH tvorí približne 3 200 korún. Celkovo teda rodič odvedie štátu za dieťa za prvý rok života približne o 4 400 korún viac, ako mu štát na dieťa prispeje. Pripomínam, že ani ďalšie roky života dieťaťa nie sú pre rodičov finančne menej náročné a tok rodičovských peňazí do pokladnice štátu vo forme DPH  sa nezastavuje. Vážení kolegovia, myslím si, že je neetické, ak štát z narodenia dieťaťa finančne ťaží, preto zvýšenie príspevku pri narodení prvého, iba prvého dieťaťa, ktorý prekladáme, je len minimom toho, čo sme ako poslanci rozhodujúci svojím hlasovaním o výške štátnej podpory na dieťa dlžní slovenským rodinám. Milí kolegovia,  verím, že pochopíte, že zvýšenie príspevku aspoň pri narodení prvého dieťaťa, ktoré by pomohlo rodičom aspoň trošku zvládnuť obrovskú finančnú záťaž súvisiacu so zabezpečením existencie dieťaťa z uvedených dôvodov podporíte. Ďakujem veľmi pekne za pozornosť. (Potlesk.)